पति के मर्डर के 88 दिन बाद महिला ने दी जान; लिखा- लखन बिना जी नहीं सकती
Madhya Pradesh Rajgarh Suicide Case - मेरी मौत की जिम्मेदार मैं खुद हूं, मैं अपने लखन के बिना जी नहीं सकती।' यह दो लाइन का सुसाइड नोट उस महिला का है] जिसके पति की हत्या उसके ही भाइयों ने ठीक 88 दिन पहले कर दी थी।
'मेरी मौत की जिम्मेदार मैं खुद हूं, मैं अपने लखन के बिना जी नहीं सकती।' यह दो लाइन का सुसाइड नोट उस महिला का है] जिसके पति की हत्या उसके ही भाइयों ने ठीक 88 दिन पहले कर दी थी। महिला ने जहरीला पदार्थ खाकर अपनी जान दे दी। उसकी दो महीने की बेटी लाश के पास रातभर बिलखती रही। घटना की खबर तब लगी जब रविवार सुबह महिला नीतू कुंवर (26) की सास और ननद गांव से लौटीं। उन्होंने दरवाजा खोला तो देखा बहू बिस्तर पर पड़ी है। बच्ची लगातार रोए जा रही थी। ननद ने सबसे पहले बच्ची को उठाया। सास ने बहू को नब्ज टटोली तो उसकी मौत हो चुकी थी।
राजगढ़ के धानोदा की रहने वाली नीतू कुंवर ने लव मैरिज की थी। शादी के 9 महीने बाद उसके भाइयों ने उसका सुहाग उजाड़ दिया था। पति की मौत से व्यथित नीतू अक्सर जान देने की बात करती थी, लेकिन 8 महीने की गर्भवती होने के कारण वह ऐसा कर नहीं सकी। इस बीच उसने 7 मई को बेटी को जन्म दिया। तब परिजन को लगा कि धीरे-धीरे पति की मौत के गम को भुला देंगी, लेकिन ऐसा हुआ नहीं। 1 जुलाई को जब वह अकेली थी, तब उसने जहरीला पदार्थ खा लिया।
घटना के बाद दैनिक भास्कर की टीम मौके पर पहुंची। इस दौरान परिजन से जानकारी जुटाई तो सामने आया कि यह वही महिला है, जिसके पति को 3 महीने पहले उसके ही भाइयों ने घेरकर गोली मार दी थी। फिर गले में सब्बल घुसा दिया था। वारदात के बाद से महिला का नाबालिग भाई, चचेरा भाई और चाचा जेल में है।
ननद का आरोप- भाभी के भाइयों ने ही उसे मार डाला
नीतू की ननद सपना कुंवर ने बताया कि 5 अप्रैल को मेरे भाई की हत्या कर दी गई थी, तब भाभी की डिलीवरी होने वाली थी। आठवां महीना चल रहा था। भाई की मौत के बाद मेरी भाभी ने कहा कि यहां हम सबको मेरे भाइयों से खतरा है। ऐसे में हमें कहीं और रहना चाहिए, लेकिन यहां धानोदा गांव में खेती-बाड़ी है। इसी से हमारा गुजारा चलता है। इसलिए हमने तय किया कि हम भाभी के साथ माचलपुर चले जाएंगे। यह सोच ही रहे थे कि इस बीच 7 मई को भाभी ने बेटी को जन्म दिया। मई का महीना हमने गांव में ही बिताया।
फिर भाभी के कहने पर 1 जुलाई को हम माचलपुर के जमींदार मोहल्ले में रहने आ गए। हालांकि, मेरे पिता वहीं गांव में रहकर खेती संभालते हैं। वे यहां भी आते-जाते रहते थे। मेरे भाई की हत्या के बाद लोग इतने डर गए कि वे हमारे यहां काम नहीं करते थे। कुछ लोग बमुश्किल डबल पैसा लेकर थोड़ा बहुत काम करते हैं। मेरे पिता ही जैसे-तैसे ट्रैक्टर चलाकर खेती का काम कर रहे हैं। शनिवार को सुबह पिता का फोन आया कि बेटी अपनी मां को लेकर यहां आ जाओ। हम तीनों मिलकर खाद फेंक लेंगे।
पड़ोसियों ने बताया- रातभर रोती रही मासूम
हम भाभी को माचलपुर में छोड़कर धानोदा गांव के लिए निकल गए। जब गांव पहुंचे तब भाभी ने करीब डेढ़ बजे मां से फोन पर बात की। कहा कि मैं दूध गरम कर रही हूं, यहां बहुत बारिश हो रही है। पानी घर में भर रहा है। इस पर मां ने कहा कि चिंता मत करो, हम शाम तक आ जाएंगे। तुम दूध गरम कर लेना। चूंकि, उस दिन ज्यादा बारिश हो रही थी इसलिए हम नहीं लौट पाए। शाम को मैंने बात करने की कोशिश की। नेटवर्क नहीं होने के कारण भाभी से संपर्क नहीं हो पाया। भाभी का भी कॉल नहीं आया। हमें लगा कि बच्ची को संभालने में व्यस्त रही होगी।
रविवार सुबह हम 8.30 बजे यहां आ गए। जब गेट खोलकर देखा तो भाभी के कपड़े अस्त-व्यस्त थे। वह बिस्तर पर पड़ी थी। बेटी वंशिका रो रही थी। बाद में मोहल्ले वाले कह रहे थे कि बच्ची की रात में भी रोने की आवाजें आती रही। हमें शक है कि यह सब उनके भाइयों ने ही किया है। उनके 2 भाई लखन सिंह और लल्लू गांव में ही रह रहे हैं। उनकी मम्मी और परिवार में एक अन्य रामसिंह भी यहां रह रहे हैं। वहीं भाई की हत्या के बाद उनके 3 भाई जेल में हैं। भाई और भाभी की मौत के बाद मुझे, मेरे माता-पिता को भी जान का खतरा है। भाई की हत्या के मामले में 5 जुलाई को पेशी है। जिस पर मैं, भाभी और माता-पिता जाने वाले थे।
सास बोली- सोचा था यहां माचलपुर में सुरक्षित रहेंगे
नीतू की सास श्यामा कुंवर ने बताया कि वह रोती रहती थी। कहती थी- आप लोग भी मेरे साथ नहीं रहो। यहां जंगल है, पता नहीं कब मेरे परिवार वाले आपको भी मार डालेंगे। मैंने कहा कि मारे तो मर जाएंगे। तुझे ऐसे नहीं छोड़ेंगे। तुम ऐसी बात मत किया करो। फिर हमने तय किया कि माचलपुर में रहते हैं। वहां पुलिस थाना भी है। आसपास लोग भी रहेंगे तो थोड़ा सुरक्षित होंगे। हम यहां रहने आ गए। कल मेरे पति ने फोन किया तो मैं बेटी के साथ धानोदा गांव चली गई। रविवार को सुबह लौटे तो देखा बहू का शव पड़ा था।
मां बोली- नीतू को उसकी सास और ननद ने ही मारा
इधर, नीतू की मां भागू कुंवर भी रविवार को माचलपुर थाने पहुंची। यहां उन्होंने थाना प्रभारी को एक आवेदन दिया। जिसमें उन्होंने कहा कि मेरी बेटी नीतू कुंवर ने गांव के लखन सिंह से शादी कर ली थी। इस कारण हमारी बोलचाल बंद थी। अभी मेरी बेटी अपनी सास और ननद के साथ माचलपुर में किराए के मकान में रह रही थी। नीतू अपने पति की मौत के बाद अपने हक की जमीन सास और ननद से मांग रही थी। इनके बीच विवाद की स्थिति निर्मित हो गई थी। आज मेरी बेटी की मौत जहर खाने से हुई। हमें आशंका है कि नीतू को उसकी सास श्यामा कुंवर और ननद सपना कुंवर ने मारा है।
इस खबर पर आप अपनी राय दे सकते हैं...
अब पढ़िए 5 अप्रैल को कैसे नीतू के भाइयों ने उसके पति लखन को दी दर्दनाक मौत
पहले 2 गोली मारीं, फिर गले में सब्बल घोंपी
राजगढ़ जिले में 5 अप्रैल को माचलपुर थाना क्षेत्र के धानोदा गांव में लखन राजपूत (28) की हत्या कर दी गई। उसका शव मेन रोड के पास एक घंटे तक पड़ा रहा। शाम करीब 7.30 बजे लखन गांव के बस स्टैंड के पास राधेश्याम राठौर के मकान के सामने ट्रैक्टर-ट्रॉली से गेहूं खाली कर रहा था। उसी दौरान कुछ लोगों ने उस पर जानलेवा हमला कर दिया। उसे घेरकर दो गोली मारीं। फिर सब्बल गर्दन के आर-पार कर दी।
सूचना मिलने पर लखन के परिजन मौके पर पहुंचे थे। उन्होंने माचलपुर पुलिस को हत्या की सूचना दी। तब मामले से पर्दा उठा कि वह ऑनर किलिंग का शिकार हुआ है। परिजन ने पुलिस को बताया था कि लखन ने गांव की ही एक लड़की से लव मैरिज की थी। उसके भाइयों ने ही उसे मार डाला था।
शादी के बाद से ही भाभी के परिवार के लोग नाराज थे
घटना के बाद लखन राजपूत की बहन सपना ने दैनिक भास्कर से कहा था कि मेरे भाई लखन का गांव की नीतू कुंवर (26 वर्ष) से प्रेम प्रसंग था। उसके परिवारवालों ने 5 वर्ष पहले उसकी शादी कहीं और कर दी थी। पहले वाले पति से परेशान होकर वह अपने पिता के पास ही रह रही थी। इसी दौरान मेरे भाई ने घर से भागकर नीतू से 8 जुलाई को राजस्थान के झालावाड़ में लव मैरिज कर ली थी। कुछ दिनों बाद वे घर लौटे थे।
मेरी भाभी गर्भवती हुई, तो परिवार खुश था। भाभी को आठवां महीना था, लेकिन इस शादी के बाद से ही भाभी के परिवार के लोग नाराज थे। वे मेरे भाई और परिवार को जान से मारने की धमकियां दे रहे थे, क्योंकि मेरी भाभी के घरवालों को ये शादी अपनी इज्जत पर दाग जैसी लग रही थी। इसी बात से बदला लेने के लिए शादी के 9 महीने बाद ही 5 अप्रैल को भाभी के भाइयों ने गेहूं की ट्रैक्टर-ट्रॉली खाली करते समय मेरे भाई की हत्या कर दी।
पति की मौत के बाद कहा था…
लखन की बेरहमी से हत्या के बाद रोते हुए नीतू ने कहा कि मेरे घर वालों ने मेरे पति को मार डाला। वे जिंदगी भर जेल से नहीं छूटने चाहिए।
सड़क किनारे पड़ा मिला था लखन का शव, शरीर में 2 गोली धंसी थीं
माचलपुर थाना प्रभारी जितेंद्र अजनारे ने बताया था कि ग्राम धानोदा में विवाद की सूचना पर मैं और पुलिस बल मौके पर पहुंचे थे। सड़क किनारे लखन राजपूत का शव पड़ा हुआ था। फरियादी सपना पिता बहादुर सिंह ने बताया कि उसके भाई लखन की हत्या राजपाल राजपूत, लोकेश राजपूत एवं प्रेमसिंह राजपूत ने की है। युवक के शव का हमने माचलपुर अस्पताल में पोस्टमॉर्टम करवाया, तो डॉक्टर ने बताया कि उसके शरीर में दो गोलियां लगी हुई हैं। इसके कारण उसकी मौत हो गई। मामले में तीन आरोपियों पर हत्या का मामला दर्ज किया था। आरोपी की बहन नीतू कुंवर लखन से प्रेम करती थी। जिसके साथ वह चली गई थी। इस कारण लड़की पक्ष के लोग रंजिश रखे हुए थे। जिसके कारण यह हत्या की गई है।
डॉक्टर ने बताया था- गले में सब्बल फंसा हुआ था
लखन के शव का 6 अप्रैल की सुबह पोस्टमॉर्टम किया गया। पोस्टमॉर्टम करने वाले डॉ. अमर सिंह धार्वे ने बताया कि मृतक की गर्दन में सब्बल फंसा हुआ था। शव के अंदर दो गोलियां फंसी हुई थीं। एक लेफ्ट शोल्डर के पास हड्डी में और दूसरी गोली लेफ्ट साइड की कमर में मारी गई थी, जो कमर की हड्डी में फंसी हुई थी।
यह भी पढ़ें...
'बहन की लव-मैरिज लगी इज्जत पर दाग', बहन को 8वां महीना लगते ही जीजा को मार डाला
राजगढ़ जिले का धानोदा गांव। आबादी करीब 2 हजार। राजपूत बाहुल्य गांव राजस्थान की सीमा पर बसा है। जिला मुख्यालय से दूरी 70 km है। गांव में फसल कटाई चल रही है। आम दिनों की तरह बुधवार 5 अप्रैल को भी यहां किसान रोजमर्रा के काम निपटाने में जुटे थे। शाम के करीब 7.30 बजे होंगे। इसी दौरान एक युवक गांव के ही एक किसान के खेत से ट्रैक्टर-ट्रॉली में लाए गए गेहूं भरकर गांव में दाखिल हुआ। जैसे ही, किसान के घर पहुंचकर ट्रॉली खाली कराता है, तभी पहले से घात लगाए युवक फायरिंग शुरू कर देते हैं।
अचानक हुए हमले से हड़बड़ाया युवक बचने की कोशिश करता है, तभी एक गोली लेफ्ट साइड की कमर में जा लगती है। तुरंत बाद दूसरी गोली लेफ्ट शोल्डर के पास हड्डी में मार दी जाती है। ताबड़तोड़ फायरिंग से गांव में अफरा-तफरी मच जाती है। तीनों हमलावर जमीन पर गिरे युवक पर टूट पड़ते हैं। कोई पत्थर से मार रहा होता है, तो कोई लात-घूंसे। इस बीच हमलावरों में से एक ने सब्बल उठाकर युवक के गले में मार दिया, जो आर पार हो गई। युवक मौके पर ही मौत हो गई। पढ़ें पूरी खबर